יעקב צ'קיר (צ'בי בפינו) נולד ב-30.8.1935 בעיירת שדה בבולגריה, בן לניסים ומרים. בימי מלחמת העולם השניה עברה משפחתו ללודג' ולאחר מכן לפילדליב. בשנת 1949 עלתה המשפחה לארץ והתגוררה במחנה המעפילים בפרדס חנה. צ'קיר רצה מיד להגיע לקיבוץ של השומר הצעיר, זאת לאחר שחווה את התנועה עוד בבולגריה. בשל גילו הצעיר שהה תקופה קצרה בפנימית רמת הדסה ולאחר מכן הגיע כחניך תנועת נוער לקיבוץ כפר מנחם והצטרף לקבוצת "יסעור". עם סיום לימודיו במסגרת חברת הנוער, התגייס עם כל בני קבוצתו לנח"ל ואיתם חזר אחר כך לקיבוץ. רוב שנותיו בקיבוץ עבד צ'קיר בענפי השדה, למעט הפסקה של שנה – שנת שירות אותה עשה בלהבות חביבה, בעבודה במטבח. עם צאתו לפנסיה הצטרף לצוות הפנסיונרים במפעל המתכת. צ'קיר אהב את הקיבוץ והיה מעורה בחיים הקיבוציים (או כפי שציינה אחותו, "היה מורעל על הקיבוץ"). הוא ערך את עלון הקיבוץ ובמיוחד אהב להשתתף בהצגות הקיבוץ. לא נשכח את הופעתו בהצגת "חאפ", לרגל יובל ה-25 לכפר מנחם. צ'קיר היה בעל השכלה רחבה, אותה רכש כאוטודידקט. הוא הרבה לקרוא ורכש ידע היסטורי רב ומקיף. צ'קיר היה צנוע, חיוך טוב היה נסוך תמיד על פניו. הוא הירבה לזרוק פניני לשון, לפעמים על גבול הציניות. בשנים האחרונות הירבה לצאת לטיולים ארוכים ברחבי העולם, חידש קשרי ידידות ורכש חברים חדשים. בשנים האחרונות סבל מבעיות בריאות, אבל גם אז, כששאלנו אותו "מה נשמע?" ענה: "הכל בסדר".

צ'קיר נפטר לאחר מחלה ב-10.2.2015.

יהי זכרו ברוך.

 יזהר זלינגר.